બાળકોને તેમનો ખોરાક બરાબર ચાવીને ખાવાની ટેવ પાડો, કારણ કે મોંઢાનો લાળરસ જેટલો ખોરાકમાં ભળે એટલો ખોરાક નરમ પડે છે; અને એથી પાચનતંત્રનાં અન્ય અંગો એ ખોરાકને ગ્રહણ કરવા માટે ઉત્તેજિત થાય છે. જયારે આપણે ખોરાકને ચાવીએ છીએ ત્યારે આપણું જઠર અને સ્વાદુપિંડ પાચકરસ ઉત્પન્ન કરે છે; જે પાચનક્રિયાને સરળ બનાવે છે; અને તેથી ખોરાકમાં વાયુનું પ્રમાણ વધી જતું અટકે છે. બાળકને અતિઆહાર કરતું અટકાવો. એક સાથે વધુ પડતો ખોરાક ખાઈ લેવાથી પાચનક્રિયા મંદ પડે છે અને ધીરે ધીરે પાચનતંત્ર નબળું પડી જાય છે. બાળકો માટે આહારનો એક ચોક્કસ દૈનિક ક્રમ રાખો. બે ભોજન વચ્ચે પૂરતો અંતરાલ રાખો, જેથી પાચનતંત્રના અવયવોને આરામ મળી શકે. ભોજનનો ચોક્કસ ક્રમ તમારા બાળકના પાચનતંત્રને એક ઘડિયાળની જેમ નિયમિત રીતે કાર્યશીલ બનાવશે.